AB wys hy het steeds emmersvol klasAB de Villiers (middel) met die wentrofee saam met Reeza Hendricks en Temba Bavuma. Foto: Twitter. Die 3TeamCricket-inisiatief mag dalk volksvreemd vir die meeste krieketpuriste wees, maar op die einde is dit doodeenvoudig: Die span wat die meeste lopies aangeteken het, wen die wedstryd. Op ’n dag toe die Black Lives Matters-inisiatief dalk die hoofopskrifte van nuusblaaie reg oor die land gehaal het, het AB de Villiers, Aiden Markram en Dwaine Pretorius se flitsende kolwe darem genoeg gedoen sodat uitgehongerde krieketliefhebbers ook iets gehad het om oor te glimlag. De Villiers – wat by tye ’n Affies-masker gedra het – het die jare teruggedraai om 61 lopies van slegs 24 aflewerings te slaan. Hoewel sy beurt nie foutloos was nie – Thando Ntini het byvoorbeeld ’n moeilike vangkans vanaf sy eie boulwerk verbrou – het hy gewys waarom hy steeds Suid-Afrika se gevaarlikste kolwer is. Veral daardie trekhou op die voorvoet van die blitsige Anrich Nortjé se boulwerk het mens laat terugdink aan sy briljante beurt vyf jaar gelede teen die Wes-Indiese Eilande op die Wanderers. De Villiers het op daardie dag die vinnigste honderdtal in eendagkrieketgeskiedenis geslaan. En hoewel baie dinge in die wêreld sedertdien nie meer dieselfde is nie, het hy weer gewys dat hy enige tyd met iets spesiaals vorendag kan kom. Of hy nog vir oulaas weer sal wil probeer om ’n groot trofee saam met die Proteas te wen, is egter ’n ope vraag. Markram het 70 lopies van 33 balle geslaan, terwyl Pretorius net 17 aflewerings benodig het om ’n onoorwonne vyftigtal te moker. Op die ou einde het De Villiers en Markram se Eagles 160 lopies in die toegelate 12 boulbeurte aangeteken, terwyl die Kites 138 en die Kingfishers 113 geslaan het. En op ’n dag waar emosie, kapteins wat moes kopkrap om hul handjievol veldwerkers doeltreffend rond te skuif, ’n nuwe krieketkonsep en ’n wintervaal SuperSportpark die hoogty gevier het, was die uitslag uiteindelik heel eenvoudig om te bereken: Die span wat die meeste lopies geslaan het, het toe inderdaad gewen.